U martu 2021. godine, MARRI RC tim je poželio dobrodošlicu Neli Rašović, predstavnici Crne Gore u MARRI Regionalnom centru.

U intervjuu za MARRI bilten, gđa Rašović govori o pitanjima migracija u Crnoj Gori, regionalnoj saradnji na Zapadnom Balkanu i ulozi MARRI u njoj.

1. **Gđo Rašović, Vi ste bili uključeni u rad MARRI i prije Vašeg upućivanja u MARRI Regionalni centar u Skoplju. Da li se Vaša percepcija o MARRI od tada promjenila?**

Uistinu. Prije nego što sam se pridružila Regionalnom centru u Skoplju, obavljala sam funkciju MARRI koordinatora preko pet godina, što mi je pomoglo da se upoznam sa radom Inicijative. Stupanje na dužnost predstavnice Crne Gore nije nužno promijenilo moju percepciju o MARRI, već moju perspektivu o njenom trenutnom mjestu u regionalnoj arhitekturi i potencijalu za dalje pozicioniranje. Složeni migracioni izazovi zahtjevaju integrisani regionalni i transnacionalni pristup, zasnovan na međunarodnom pravu, posebno na standardima ljudskih prava, ali i na izgradnji inteligentnih sistema bezbjednosti granica. MARRI kao jedinstvena regionalna struktura sa mandatom u ovoj oblasti ima izuzetno značajnu ulogu.

1. **Recite nam nešto više o Vašem profesionalnom background-u.**

Diplomirala sam ekonomiju na Ekonomskom fakultetu Univerziteta Crne Gore i magistrirala međunarodne odnose na Univerzitetu Ekseter, kao dobitnica Chevening stipendije. Prethodno sam radila kao savjetnica u Direktoratu za međunarodnu saradnju i evropske integracije Ministarstva unutrašnjih poslova Crne Gore. U ovom kapacitetu upravljala sam i koordinirala širokim spektrom bilateralnih i multilateralnih aktivnosti, čiji je cilj bio razvoj i jačanje saradnje ministarstva sa relevantnim regionalnim i međunarodnim akterima. Takođe, bila sam uključena u proces evropskih integracija kao koordinator Institucije za Poglavlje 23 – Pravosuđe i temeljna prava. U namjeri da održim korak sa okruženjem koje se u kontinuitetu razvija, pohađala sam brojne programe i obuke u eminentnim institucijama širom Evrope i Azije.

1. **Koja je najvrijednija/najizazovnija stvar u Vašem poslu?**

Najvrijednija stvar u mom poslu je činjenica da radim nešto u šta verujem. Dijelim viziju stabilnog, inkluzivnog, demokratskog i prosperitetnog regiona. Stoga, osjećam se privilegovanom što radim sa istomišljenicima i zajedno doprinosimo procesima koji vode ka ostvarenju ove vizije. S druge strane, regionalna saradnja je sama po sebi složena, opterećena otvorenim bilateralnim sporovima, koji nepovoljno utiču na regionalne mehanizme.

1. **Migratorna kretanja imala su značajan društveno-ekonomski uticaj na Crnu Goru u proteklim decenijama. Možete li nam reći nešto više o situaciji danas u pogledu eksternih i internih migracija?**

Migratorna kretanja su stara koliko i čovječanstvo. U tom smislu, Crna Gora nije ostala imuna na unutrašnja i spoljna kretanja stanovništva. U posljednje dvije decenije, povećana interna mobilnost stanovništva prvenstveno je posljedica nesrazmjernog privrednog rasta u zemlji. Naime, kako je došlo do rasta privrede u centralnom i južnom regionu, to je pokrenulo migratorna kretanja predominantno iz sjevernog regiona prema centralnom. Što se tiče eksternih migracija, postoji nedostatak preciznih podaka. Međutim, prema dostupnim podacima, imigracija u Crnu Goru je pretežno iz regiona, kao rezultat bezbjednosnih i ekonomskih faktora, dok je emigracija orijentisana ka EU, vođena potragom za boljim životnim standardom.

1. **S obzirom na cjelokupnu situaciju na Zapadnom Balkanu kada su u pitanju migracije, koji su strateški prioriteti Crne Gore za naredni period?**

Crna Gora, kao država čvrsto posvećena evropskoj perspektivi, značajno je unaprijedila strateški i zakonodavni okvir u oblasti upravljanja migracijama od početka pregovora sa EU. Kada je riječ o strateškom okviru, Crna Gora je u septembru 2021. godine usvojila novu *Strategiju o migracijma i reintegraciji povratnika za period 2021-2025,* *sa Akcionim planovima za 2021. i 2022. godinu*. Strategija se odnosi na mješovite migracije, odnosno kretanja ljudi koji putuju zajedno, uglavnom na neregularan način. Ova kretanja obuhvataju lica koja traže međunarodnu zaštitu, izbjeglice, apatride, žrtve trgovine ljudima, djecu bez pratnje ili djecu odvojenu od roditelja/staratelja, kao i migrante u neregularnim situacijama ili povratnike po readmisiji. Strategija definiše dva ključna prioriteta: I) Stvaranje potpuno funkcionalnog sistema za upravljanje mješovitim migracijama i obezbjeđivanje potpunog pristupa pravima; II) Unaprijeđenje sistema readmisije i povratka crnogorskih i stranih državljana uz efikasan proces podrške, u skladu sa zaključenim sporazumima i protokolima o readmisiji i u saradnji sa drugim državama i međunarodnim organizacijama.

1. **Usvajanjem novog Zakona o unutrašnjim poslovima u junu 2021. godine, Uprava policije je ponovo prešla u sastav Ministarstva unutrašnjih poslova Crne Gore. Kako će se to odraziti na upravljanje mješovitim migracijama u Crnoj Gori?**

Zakonodavac je uzeo u obzir da je struktura upravljanja migracijama u Crnoj Gori dobro uspostavljena i da se stalno nadograđuje, takođe prateći preporuke Evropske komisije. Unaprijeđenja koja donosi novi Zakon o unutrašnjim poslovima ogledaju se u okviru institucionalne reforme. Kompetencije organizacionih jedinica Ministarstva unutrašnjih poslova Uprave policije, nadležnih za pitanja migracija, jasno su definisane i međuinstitucionalna saradnja je na visokom nivou.

1. **Iz Vašeg radnog iskustva u međunarodnim odnosima, koji biste rekli da su glavni izazovi u regionalnoj saradnji?**

Regionalna saradnja je ključni element procesa stabilizacije i pridruživanja koji vodi Zapadni Balkan ka članstvu u EU. Iako je region iz faze stabilizacije ušao u fazu pridruživanja, regionalna saradnja je i dalje osetljiva na politička dešavanja i otvorena bilateralna pitanja. Posljedice turbulencija kroz koje je region prošao prije samo dvije decenije i dalje su prisutne, što utiče na proces izgradnje povjerenja među zemljama Zapadnog Balkana. Prevazilaženje zaostavština iz prošlosti je ključno za oslobađanje punog potencijala regionalne saradnje.

1. **Kada biste mogli da prenesete svoju poruku međunarodnim migratornim stejkholderima, koja bi to poruka bila?**

Migracije su multidimenzionalan, višeslojan i kompleksan fenomen transnacionalne prirode i nijedna administracija ne može sama da upravlja njime na uspješan način. Stoga se uloga međunarodnih partnera pokazala vitalnom za efikasno upravljanje granicama i migracijama. Moja poruka međunarodnoj zajednici bila bi da nastavi da podržava regionalni pristup rješavanju pitanja migracija i da stvara adekvatnu sinergiju. Naš krajnji cilj treba da budu regulisane migracije, da neregularne migracije pretvorimo u regularne.

1. **Kako vidite ulogu MARRI u budućnosti?**

Kvalitetno kreiranje politika treba da se zasniva na čvrstim dokazima – stručnom znanju, statistikama, istraživanju, konsultacijama sa relevantnim akterima, evaluaciji prethodnih politika, itd. Ja vidim da se MARRI u budućnosti pretvara u centar znanja (knowledge hub) za migracije, što je već u toku. MARRI je postavio osnovu za ovo uspostavljanjem Baze regionalnih stručnjaka i Regionalne platforme za razmjenu nepersonalnih podataka na Zapadnom Balkanu (WB – MIDEX). Pored toga, MARRI izrađuje analize o različitim temama. Moja vizija je da MARRI pomogne kreatorima politika na Zapadnom Balkanu kroz generisanje istraživačkih dokaza i pružanje visokokvalitetnih informacija, na taj način podržavajući ih u razumjevanju složenosti migracija i unaprijeđenju odgovora njihovih politika.

1. **Neli Rašović van kancelarije. Kada biste morali da se predstavite strancu, šta biste rekli u nekoliko rečenica?**

Društveni odnosi, kao i za sve ljude, važni su i za mene. S obzirom da sam profilisana kao državni službenik, moj pristup nekom drugom je prilično oprezan. Umnogome zavisi od mog prvog utiska o drugoj osobi. Međutim, u svakoj interakciji posebnu pažnju posvećujem poštovanju dostojanstva druge osobe. Što se tiče mojih hobija van kancelarije, ja sam entuzijasta za putovanja, željna da istražim što više prelijepu planetu na kojoj živimo i da naučim o različitim kulturama. Takođe, volim umjetnost, posebno slikarstvo, muziku i književnost.